b'\n_START_ARTICLE_\nAndrej \xc4\x8cok (agronom)\n_START_SECTION_\n\xc5\xbdivljenje in delo\n_START_PARAGRAPH_\nObiskoval je nem\xc5\xa1ko gimnazijo v Trstu (7 let) in opravil enoletni slovenski srednje\xc5\xa1olski te\xc4\x8daj, zbolel na plju\xc4\x8dih in februarja 1921 maruriral na idrijski gimnaziji. Vmes je med 1. svetovno vojno slu\xc5\xbeil v sprejemni pisarni bolni\xc5\xa1nice v voja\xc5\xa1kem tabori\xc5\xa1\xc4\x8du v Lebringu (\xc5\xa0tajerska). Julija 1925 je diplomiral na Visoki kmetijski \xc5\xa1oli v Brnu in bil od avgusta istega leta do junija 1926 v slu\xc5\xbebi pri Tr\xc5\xbea\xc5\xa1ki kmetijski dru\xc5\xbebi, nato do maja 1945 pri Federazione agria giuliana, kjer mu je bilo poverjeno vodstvo oddelka trgovine s semeni, kmetijskim orodjem in stroji. Od maja 1945 do februarja 1947 je bil referent za kmetijstvo in zadru\xc5\xbeni\xc5\xa1tvo pri Pokrajinskem narodnoosvobodilnem odboru v Trstu, nato je bil do novembra 1949 ravnatelj Kmetijske nabavne in prodajne zadruge v Trstu._NEWLINE_Od sredine leta 1925, do upokojitve, je objavljal strokovne \xc4\x8dlanke v Gospodarskem vestniku in Edinosti ter drugih listih. Prva leta pri Federazione agria giuliana, ki je imela svoje urade skupaj z Delavskimi zadrugami je bil korektor mese\xc4\x8dnika Zadrugar. Napisal je ve\xc4\x8d \xc4\x8dlankov in strokovnih predavanj ter prevodov iz italijan\xc5\xa1\xc4\x8dine za slovenske oddaje radia Trst A, ter razne spise o polo\xc5\xbeaju in potrebah slovenskih kmetovalcev na Primorskem. Pomemben pa je tudi njegov zgodovinsko-gospodarsko-kulturni spis Lonjer skozi stoletja.'